De rosa bussene har gjort seniorene i Nordre Aker mer mobile. Nå utvides ordningen til to nye bydeler.

Publisert: 23.09.2018 kl 11:31

NORDRE AKER/OSLO: Du har kanskje sett de to rosa minibussene suse rundt i Nordre Aker. Eller lest en av flere reportasjer Nordre Aker Budstikke har hatt om tilbudet siden det startet opp som et pilotprosjekt i september 2017.

I samarbeid med bydel, kommune og Ruter ble tilbudet for innbyggere i bydelen fra 67 år og oppover, lansert med brask og bram på Ullevål Hageby seniorsenter høsten 2017, i forlengelsen av at Nordre Aker var pilot for den store satsingen på Alders- og demensvennlig by fra 2015 til 2017.

Ordningen var et direkte svar på tiltale fra Oslos eldre, da de ble spurt om hvilke ordninger de ønsket seg for enklere å kunne bo hjemme og klare seg selv lenger.

En rosabuss på tur over Storokrysset i april. Foto: KARL ANDREAS KJELSTRUP

Til Sagene og Vestre Aker

Nå er det klart at tilbudet med de rosa bussene også kommer til Nordre Akers naboer, bydelene Sagene og Vestre Aker, når byrådets forslag til Oslo-budsjett for 2019 legges frem i neste uke.

– Jeg er veldig glad for at også eldre i Bydel Sagene nå skal få ta del i dette flotte tilbudet. Dette vil bety mye for mange av våre eldre. Det er flott av byrådet å følge opp suksessen fra Bydel Nordre Aker, sier bydelsutvalgsleder på Sagene, Helge Stoltenberg (Ap), til Sagene Avis.

Gleden er også stor hos naboen i vest:

– For vår bydel som har lite offentlig tilbud på tvers av bydelen vår, vil dette være et kjærkomment tilbud og et flott supplement til det allerede eksisterende tilbud våre eldre allerede har gjennom Vestre Aker Frivillighetssentrals tilbud, sier bydelsutvalgsleder Lars Asbjørn Hanssen (H) til Akersposten.

Byråd for eldre, helse og arbeid, Tone Tellevik Dahl (Ap), avslørte nyheten i denne videoen på sin egen Facebook-side fredag:

Fleksibelt tilbud

Rosa busser er aldersvennlig transport for personer over 67 år, og har vært en stor suksess i bydel Nordre Aker. Det første halvåret ble det tatt 5310 turer.

I Nordre Aker er det to rosa minibusser med 16 seter, eventuelt 11 seter pluss en rullestol. Bussene bestilles via telefon eller appen Aldersvennlig og de eldre blir da hentet hjemme. Transporten er forbeholdt dem på 67 år og eldre, men den reisende kan ha med seg en venn: Det kan være en ektefelle, en kompis, et barnebarn eller noen andre, uavhengig av dennes alder.

Transporten kan bestilles mellom klokken 09.00 og 17.00, altså senest en time før tilbudet kan benyttes mellom 10.00 og 18.00 mandag til og med lørdag. Prisen per reise tilsvarer en vanlig honnørbillett. Det er ennå ikke klart hvordan tilbudet vil bli utformetnår ordningenutvides.

Anne Kari Øverbye ble plukket opp på døra av sjåfør Munir Hussain i september 2017. Foto: Karl Andreas Kjelstrup (Arkivfoto)

– Vil bidra til et mer sosialt liv

– Et slikt tilbud vil gi våre eldre en større frihet og gjøre det enklere å være aktiv i hverdagen. Jeg har stor tro på at et slikt tilbud vil kunne bidra til mindre isolasjon og et mer aktiv sosialt liv, sier BU-leder Stoltenberg på Sagene.

– Det er et godt supplement til dagens TT-ordning og bydelens egen sykkeltjeneste. Dette er moderne eldreomsorg som lar eldre klare seg i sitt eget hjem lenger, slik at de ikke trenge å bo på en institusjon, sier han til Sagene Avis.

Nordre Aker Budstikke var med på tur i november 2017. Da fortalte bussjåføren om at den som hadde brukt tilbudet mest, var en mann på 90 år. Han ble med på 40 reiser de første to månedene. Han hadde også hentet en dame på nesten 100 år som bare ønsket å være med på en kjøretur.

– Når damen på nesten 100 år bestiller en busstur for å få en tur ut, eller når en mann på 90 år har kjørt 40 turer på to måneder, da har de rosa bussene bidratt til økt livskvalitet, sa Heidi Karsrud Nordal, som var prosjektleder for Alders- og demensvennlig by-piloten i Nordre Aker.

NB! Selv om de reisende vi møter er strålende fornøyde med de rosa bussene, har det skapte harme at beboere i Marka ikke får benytte seg av tilbudet. Aina Stenersen (Frp) har derfor kritisert ordningen.. Her kan du lese hva byrådet svarte på kritikken fra Frp. NB2! Bor du i Nordre Aker, er over 67 og vil benytte deg av tjenesten, kan du lese mer om hvordan bestille transport her (lenke til Ruter.no).

Nyhetsbrev fra Nordre Aker Budstikke

Få ukens nyheter oppsummert i et nyhetsbrev fra Nordre Aker Budstikke. Det er gratis, og du melder deg på her!